和王舍人崔補闕題天王寺
作者：黃滔
朝代：唐

paragraphs: 郭內青山寺，難論此崛奇。
白雲生院落，流水下城池。
石像雷霆啓，江沙鼎鼐期。
嶽僧來坐夏，秦客會題詩。
岡轉泉根滑，門升蘚級危。
紫微今日句，黃絹昔年碑。
歇鶴松低閣，鳴蛩徑出籬。
粉垣千堵束，金塔九層支。
啼鳥笙簧韻，開花錦繡姿。
清齋奔井邑，玄髮剃熊羆。
極浦征帆小，平蕪落日遲。
風篁清却暑，煙草綠無時。
信士三公作，靈蹤四絕推。
良遊如不宿，明月擬何之。